Franciszek Macharski

Franciszek Macharski  (født 20. mai 1927 i Kraków i Polen, død 2. august 2016 samme sted) var en av Den katolske kirkes kardinaler. 
Han var erkebiskop av Kraków 1978-2005. Han var en viktig skikkelse i den katolske kirke i Polen og var med på å føre landet gjennom avviklingen av kommunismen.

Liv og virke

Bakgrunn 
Franciszek Macharski var den yngste av fire barn. Under annen verdenskrig arbeidet han som kroppsarbeider; etter at tyskerne trakk seg ut ble han prestestudent i Kraków.

Prest 
I 1950 ble han presteviet av kardinal Adam Stefan Sapieha. De følgende seks år var han kapellan i Kozny. Fra 1956 til 1960 studerte han til doktorgrad i pastoralteologi i Fribourg i Sveits. Fra 1960 til 1970 var han spiritual ved presteseminaret i Kraków, og dosent i pastoralteologi ved den pavelige høyskole i samme by. Fra 1970 til 1977 var han rektor ved presteseminaret.

I 1977 ble han utnevnt av kardinal Karol Wojtyła til kannik ved metropolitankapittelet på Wawel. Han var også i fire år privatsekretær for kardinal Karol Wojtyła.

Erkebiskop, kardinal 
I 1978 ble Macharski utnevnt til erkebiskop av Kraków,  og året etter ble han kreert til kardinal, med San Giovanni a Porta Latina som tittelkirke.

Franciszek Macharski var en av lederne for felleskommisjonen mellom den polske (kommunistiske) regjering og den polske bispekonferanse under de politiske oppbruddstider i 1980-årene. Han engasjerte seg også i den katolske kirkes dialog med jødedommen, gikk inn for at den katolske kirke i Polen åpnet seg mot Vesten, og var særlig opptatt av forholdet mellom polakker og tyskere.

Kardinal Macharski grunnla to katolske uketidsskrifer og en radiostasjon i sitt erkebispedømme.

1. juni 2005 aksepterte pave Benedikt XVI hans avskjedssøknad, og utnevnte Stanisław Dziwisz til hans etterfølger.

Kardinal Macharski ble innlagt på sykehus tidlig sommeren 2016. Pave Frans, som besøkte de katolske verdensungdomsdagene i Kraków i juli 2016, besøkte kardinal Macharski på sykehus i byen den 28. juli, der Macharski lå i koma. Macharski døde fem dager etter, 2. august 2016.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio, O.P. (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (16235-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Henry Benedict Mary Clement Stuart of York (1725-1807) *1758
 Pave Leo XII (1760-1829) *1794
 Kardinal Chiarissimo Falconieri Mellini (1794-1859) *1826
 Kardinal Camillo di Pietro (1806-1884) *1839
 Kardinal Mieczyslaw Halka Ledóchowski (1822-1902) *1861
 Kardinal Jan Puzyna z Kosielsko (1842-1911) *1886
 Erkebiskop Józef Bilczewski (1860-1923) *1901
 Erkebiskop Bolesław Twardowski (1864-1944) *1919
 Erkebiskop Eugeniusz Baziak (1890-1962) *1933
 Pave Johannes Paul II (1920-2005) *1958
 Kardinal Franciszek Macharski (1927-2016) *1979

Referanser

Eksterne lenker 
 Biografi på The Cardinals of the Holy Roman Church

Polske kardinaler
Polske katolske biskoper
Linjen Rebiba
Personer fra Kraków